Olympiade mathématique belge

D'Olympiade mathématique belge (ofgekierzt OMB) ass eng mathematesch Kompetitioun, déi sech u belsch a lëtzebuergesch Schüler aus dem Enseignement secondaire riicht. Well s'op Franséisch ofleeft, sinn an der Belsch just déi frankophon Schüler betraff.

 Geschicht 
DOlympiade mathématique belge war fir d'éischt am Joer 1976. Zanter 1977 huele Lëtzebuerger all Joer un der Kompetitioun deel.

Zanter 1996 ginn d'Schüler an dräi Kategorien ënnerdeelt:
 MINI fir d'Klasse VIIe a VIe (resp. 7e a 8e am Technique);
 MIDI fir d'Klasse Ve bis IIIe (resp. 9e bis 11e am Technique);
 MAXI fir d'Klassen IIe a Ire (resp. 12e an 13e am Technique).

Zu Lëtzebuerg këmmert d'''Association des mathématiciens luxembourgeois sech ëm d'Organisatioun vun der Kompetitioun. Fir Lëtzebuerg sëtzen zwee Mathematiks-Professeren am Jury: de Bernard Felten an de Pascal Zeihen.

 Oflaf 
All Joer ass am Januar déi éischt Ronn vun der Kompetitioun, d'Virronn. All interesséierte Schüler kann dobäi matmaachen. An de leschte Joren hu sech all Kéier iwwer 2000 Lëtzebuerger ageschriwwen. D'Epreuve besteet aus 30 kuerze Mathes-Problemer, déi ee bannent 90 Minutte léise soll. Si fënnt an de verschiddene Lycéeën am Land statt. De Bewäertungssystem ass esou, datt et vun Nodeel ass, d'Äntwerten einfach ze roden: et kritt ee 5 Punkte pro richteg Äntwert, 2 Punkten, wann een näischt schreift, an 0 Punkte fir eng falsch Äntwert. Bei de meeschte Problemer besteet d'Äntwert aus enger vu fënnef proposéierten Alternativen, wou ee just déi richteg erausfanne muss.

Eppes méi wéi 10 Prozent vun de Participanten an der Virronn kënnen déi zweet Ronn, d'Halleffinall, am Mäerz matmaachen. Déi Epreuve leeft vun der Form hier d'selwecht of wéi d'Virronn, mä d'Froe sinn e bësselche méi schwéier. Fir Lëtzebuerg ass déi Ronn zentraliséiert an engem Stater Lycée.

D'Traditioun wëll, datt ronn 111 Schüler fir déi drëtt Ronn, d'Finall Enn Abrëll, selektionéiert ginn. Dat sinn also ëm déi 37 Schüler pro Kategorie, Belsch a Lëtzebuerger zesumme geholl. Meeschtens sinn ëm déi 15 Lëtzebuerger an der Finall dobäi, déi zu Namur organiséiert gëtt. Wärend véier Stonne mussen d'Kandidate véier Problemer léisen. Net nëmmen déi richteg Léisung, mä och déi detailléiert Argumentatioun an eng propper Redaktioun fléissen an d'Bewäertung an. Pro Problem kann ee maximal 20 Punkte kréien. D'Resultater leien also tëscht 0 a 80 Punkten.

Den Niveau vun de Problemer an der Finall läit kloer iwwer deem, wat e Schüler am Enseignement secondaire gesäit, mä kënnt awer guer net un dee vun der Internationaler Mathematik-Olympiad (IMO) erun. Och am Verglach mat der Benelux-Mathematik-Olympiad (BxMO) oder der European Girls' Mathematical Olympiad (EGMO) sinn d'Problemer vun der OMB nach vill méi einfach.

Un déi bescht Schüler gi Präisser verdeelt, mat de Bezeechnunge Premier prix, Deuxième prix, Troisième prix a Quatrième prix. E Spezialpräis, de Prix Vanhamme, kritt dee Schüler, deen déi elegantst Léisung geschriwwen huet. U méi jonk Schüler ginn zousätzlech Prix d'encouragement verdeelt.

 Resultater 
Hei sinn  all d'Lëtzebuerger opgelëscht, déi tëscht 1977 an 2024 dOlympiade mathématique belge gewonnen hunn, d. h. déi e Premier prix an der Kategorie MAXI'' kruten.

 Joer  Gewënner  1978  Jean Bausch 1979  Claude Jung, Massimo Malvetti, Michel Dauphin 1980  Michel Dauphin 1983  Jean-Jacques Duhr 1984  Marcel Cox 1987  Christian Pauly 1988  Alain Knaff, Christian Pauly, Marc Pauly 1989  Marc Pauly 1990  Marc Pauly, Pascal Zeihen 1991  Pascal Zeihen 1998  Dominic Pinto 2004  Marc Kaufmann 2008  Pierre Haas, Giancarlo Kerg 2010  Philippe Schram 2015  Gilles Englebert 2022  Mathieu Martin

Aus der Tabell geet ervir, datt bis haut 4 Lëtzebuerger den Doublé fäerdeg bruecht hunn, d. h. op d'mannst zwee Joer hannereneen d'Kompetitioun gewonnen hunn: Michel Dauphin, Christian Pauly, Marc Pauly a Pascal Zeihen.

 Um Spaweck 
 Offiziell Websäit vun der OMB

Kategorie:Mathematik
Kategorie:Wëssenschaftlech Concoursen
Kategorie:Nokucken 2026 Juni